CELEX: C2004/314/57
Language: fi
Date: 2004-12-18 00:00:00
Title: Asia T-414/04: Saksan liittotasavallan 11.10.2004 Euroopan yhteisöjen komissiota vastaan nostama kanne

18.12.2004   
            
            
               FI
            
            
               Euroopan unionin virallinen lehti
            
            
               C 314/24
            
         Saksan liittotasavallan 11.10.2004 Euroopan yhteisöjen komissiota vastaan nostama kanne
   (Asia T-414/04)
   (2004/C 314/57)
   Oikeudenkäyntikieli: saksa
   Saksan liittotasavalta on nostanut 11.10.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan asiamiehenä on C.-D. Quassowski, avustajanaan Rechtsanwalt C. von Donat.
   Kantaja vaatii, että ensimmäisen oikeusasteen tuomioistuin
   
               —
            
            
               toteaa pätemättömäksi aluepolitiikan pääosaston 9.8.2004 päivätyllä kirjelmällä tiedoksiannetun komission päätöksen, siltä osin kuin sillä vähennettiin Euroopan aluekehitysrahastosta toimenpideohjelmalle RESIDER II-Nordrhein-Westfalen 1995—1999 (EAKR Nr. 94.02.10.036 / ARINCO Nr. 94.DE.16.051) maksettava yhteisön tuki 72 794 851,67 euroon ja evättiin jäljellä olevan rahamäärän eli 2 268 988,33 euron maksaminen Saksan viranomaisille
            
         
               —
            
            
               velvoittaa komission korvaamaan kantajan oikeudenkäyntikulut.
            
         Oikeudelliset perusteet ja pääasialliset perustelut
   Riidanalaisella päätöksellä komissio vähensi rakennerahasto EAKR:sta toimenpideohjelmalle RESIDER II Nordrhein-Westfalen 1995—1999 (EAKR Nr. 94.02.10.036 / ARINCO Nr. 94.DE.16.051) maksettavan yhteisön tuen 72 794 851,67 euroon ja eväsi jäljellä olevan määrän eli 2 268 988,33 euron maksamisen Saksan viranomaisille. Vähennyksen taustalla on se, että toimenpideohjelmassa on eräitä toimenpiteitä käytetty vähemmän ja eräitä muita puolestaan enemmän ohjelman rahoitussuunnitelmaan verrattuna. Laajemmin ja vähäisemmin toteutettuja toimenpiteitä ei ole tasapainotettu toimenpideohjelman senhetkisten painopisteiden puitteissa, vaan EAKR:sta koko ohjelmalle saadun tuen puitteissa.
   Kanteensa tueksi kantaja esittää ensiksikin, että asetuksen N:o 4253/88 (1) 24 artiklan mukaan yhteisön tukea voidaan vähentää vain silloin, kun kyseessä on toimen tai toimenpiteen laadun tai toteuttamisedellytysten huomattava muutos. Kantajan käsityksen mukaan uudelleen suoritettujen jakojen osalta kyse ei ole tällaisesta huomattavasta muutoksesta.
   Siinä tapauksessa, että edellä mainitut uudelleenjaot katsotaan huomattaviksi muutoksiksi, kantaja esittää, että komissio on aikaisemmin antanut hyväksyntänsä antaessaan ”rakennerahastojen ohjelmakauden 1994—1999 tukitoimien rahoituksen päättämistä koskevat suuntaviivat” (SEK(1999)1316).
   Kantaja vetoaa myös siihen, että komissio on tehnyt arviointivirheen, koska se ei ole ylipäätään käyttänyt sille kuuluvaa harkintavaltaa, sekä siihen, että riidanalainen päätös on puutteellisesti perusteltu.
   
      (1)  Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19. joulukuuta 1988 annettu neuvoston asetus (ETY) N:o 4253/88 (EYVL L 374, 31.12.1988, s. 1).